Chii utihchipayuu chek anit kaa chii makushetwaau Jewa iinuuch anite Jerusalemihch,
ekute maak anite kaa ituhtet Jesus.
Anite maak Jerusalemihch chii ihtakun anite e uhchi piihchaanuuhch maanishchaanish ishkwaahtem e ishinihkaatech peshuch maak anit chii ihtakun e pakaashimunaanuuhch,
Bethzatha chii ishinihkaateu Hebrew e ishi ayiminaanuuhch.
Niyaayin chii tahtinh pwaahch e ihtakuhkwaauh anit.
Mihchetu awenich kaa aahkusitwaau ekute anite pwaahchihch kaa pimishihkwaau,
anichii ekaa kaa waapahtahkwaau,
anichii ekaa chii pimuhtetwaau kaye anichii ekaa kaa nisitusitwaau wiiyuwaahch,
e ashuwaapahtahkwaau aniyuu nipiiyuu che ishpish aahtaakamipayiniyich.
Wesh Chishemanituu chii pechi itishahweu utenchilamh chechii chistikwaakamihamiyich aniyuu nipiiyuu chechii aahtaakamipayiyich.
Uyuu maak e ispayiyich aniyuu nipiiyuu,
an awen taan mikw e itaaspinekwe niishtam e pakashtuwehtet chii miinuwaachihaakanuu.
Chii ihtaau maak naapeu nishtumitanuu yaanaaneu pipun e chii ishpish aahkusit.
Iskutak Jesus wiyaapamaat aniyuu naapeu anit e pimishiniyich,
chii chischeyimeu shaash weskach e chii aahkusiyich,
ekw kaa kakwechimaat e itaat,
“Chiwii miinuwaachihiikusiin aa.”
Ekw an naapeu kaa aahkusit kaa itwet,
“Namui ihtaau awen chechii pechi ituhtahiit anite mekwaach e aahtaakamipayiyich aniyuu nipiiyuu.
Mekwaach e ishpishiihkaasuyaan anite e wii ituhteyaan shaash ihtaau maan awen e pechi aakuschiskuut.”
Ekw Jesus kaa itaat aniyuu naapeu,
“Pisikuuh,
utinh chitashpishimuwin che pimuhteyin.”
Tiiwehch maak chii uhchi miinuwaatisiyuu an naapeu.
Chii utinam utashpishimuwin ekw kaa chistuhtet.
Chii ayimiheuchiishikaau maak uu kaa ispayihch.
Ekw anichii Jewa iinuuh kaa niikaanishkuwaatwaau kaa itaatwaau aniyuu naapeu kaa miinuwaachihaakanuyich,
“Ayimiheuchiishikaau anuhchiish namui itashteu niwiishuwewinaahch chechii tahkunaman chitashpishimuwin e ayimiheuchiishikaach.”
Ekw an naapeu kaa miinuwaachihaakanuut kaa itwet,
“An awen kaa pechi miinuwaachihiit,
eukw an kaa pechi iishit,
utinh chitashpishimuwin ekw maak pimuhteh.”
Anichii maak Jewa iinuuh kaa niikaanishkuwaatwaau chii kakwechimeuch aniyuuh naapeu e itaatwaau,
“Chekw naapeu uu kaa itisk chechii utinamut chitashpishimuwiniyuu ekw maak chechii pimuhteut.”
Ekw an naapeu namui uhchi chischeyimeu aweyuu aniyuu kaa miinuwaachihiikut wesh shaash chii chistuhteyuuh Jesus wesaa e chii mihchetinaanuyich anit.
Paatimaa maak anite chisheayimiheukamikuhch Jesus chii nachishkaweu aniyuu naapeu kaa miinuwaachihaat ekw kaa itaat,
“Nituhtuuh,
shaash chimiinuwaatisiin.
Ekaawii miin machituut,
ekaa netuweyihtamuwane uste e maayaatahch chekwaan chechii ispayin.”
An maak naapeu kaa miinuwaachihaakanuut chii chistuhteu e nituu wiihtamuwaat aniyuu Jewa kaa niikaanishkuwaayich Jesus e chii miinuwaachihiikut.